USA beskyldes for industrispionasje i Danmark

Den amerikanske etterretningsorganisasjonen NSA har drevet industrispionasje i Danmark, ifølge Dansk Industri. Men i Norge vil hverken næringslivet eller NSM peke på USA.

Dokumenter lekket fra Edward Snowden avslører omfattende overvåking i regi av NSA. Nå melder danske industriselskaper at også de blir spionert på av den amerikanske etterretningsorganisasjonen. .

23. okt. 2013 06:36 Sist oppdatert 23. oktober 2013

USA er under kraftig press etter avsløringer om NSAs overvåking i en rekke land etter lekkasjene av dokumenter fra Edward Snowden.

I dag melder bransjeorganisasjonen Dansk Industri (DI), der rundt 10.000 danske bedrifter er med, at NSA også har drevet industrispionasje mot danske selskaper, skriver Politiken.

– Ja, for eksempel der amerikanske selskaper har vist interesse for salg av virksomheter i Danmark, sier Tom Togsverd, direktør for DIs avdeling overvåking av telekommunikasjon til avisen.

Utviklingen bekymrer DI og Togsverd, som mener det er «naivt å tro at NSA ikke har operert i Danmark, som i andre land».

Har du tips til denne saken? Kontakt Aftenpostens journalist her, eller send tips til vår krypterte varsleportal.

Taust i Norge

Mens danskene nå slår fast at NSA har drevet spionasje mot bedrifter i landet, er tonen en helt annen i Norge.

-Jeg sitter ikke med kunnskap om at NSA har jobbet mot norske bedrifter, sier direktør i Næringslivets sikkerhetsråd Kristine Beitland t il Aftenposten.no.

— Dansk Industri mener «det er naivt å tro at NSA ikke har operert i Danmark». Er vi naive?

— Jeg sier ikke at det ikke forekommer. Men vi har ikke kunnskap om at NSA står bak. Det vi vet er at også store statlige aktører er i sving og driver etterretning mot norske bedrifter. Om det er USA eller andre land, vet jeg ikke, sier Beitland.

Direktør i Næringslivets sikkerhetsråd Kristine Beitland. Næringslivets sikkerhetsråd

— Dette er en sak vi dessverre ikke har så mye mer å si om. Vi ikke kan spekulere i hvem som står bak alle forsøkene på dataspionasje i Norge, og det er heller ikke vår oppgave, svarer kommunikasjonsrådgiver Fredrik Johnsen i Nasjonal sikkerhetsmyndighet.

Denne uken har meldinger om spionasje mot Mexicos presidenter og mot millioner av franskmenn vakte sterke diplomatiske reaksjoner.

Mer data- og industrispionasje

Tidligere har både PST, E-tjenesten og NSMs NorCert har advart mot økt bekymring for industrispionasje, også i regi andre lands etterretning.

— Dette kompliserer trusselbildet ytterligere for en næringslivsleder når de stor overfor industri- og dataspionasje dersom det står en aktør bak med helt uante ressurser, sier Beitland.

- Er det noen grunn til å tro at NSAs overvåkingsapparat retter seg mot selskaper i land som Danmark, Tyskland og Frankrike, men ikke mot norske selskaper?

-Jeg uttaler meg generelt, og sitter ikke med konkret kunnskap om at NSA står bak dette. Det vi vet at det er ført en del dataangrep tilbake til Kina, og at angrep mot Telenor kom fra India.

Les også NSA stjeler kontaktlister fra epostbrukere i hele verden

Anbefaler kurer

I Danmark ønsker Dansk Industri ikke å navngi bedriftene som er rammet fordi det ikke er i deres interesse. Men Togsverd sier til Politiken at utfordringen er at terrorangrepet i 2001 ga amerikanerne større adgang til å jakte på terrorister.

– Men det er åpenbart brukt til noe annet. Vi har krevd vanntette skott mellom antiterroretterretning og landets næringsinteresser. Men det fungerer ikke. De amerikanske etterretningsfolkene er nasjonalister som gjerne hjelper egne selskaper, sier Togsverd.

Togsverd anbefaler bedrifter å bruke kurér for viderebringing av de mest sensitive opplysningene.

– Det er et kjempetilbakeslag. Under viktige forhandlinger kan det være nødvendig å gjenoppta bruken av kurerpost, sier direktøren.

– Men ingen kan sikre seg mot etterretningstjenester som kan ha bakdører inn i selv de mest sikre systemer, sier Togsverd.

CIA-direktør bekrefter

Danmarks justisminister Morten Bødskov sier han ikke har opplysninger som gir grunn til å tro at amerikanske etterretningsaktiviteter på ulovlig vis har vært rettet mot Danmark eller danske interesser.

Les også NSA kan se notater på Iphone og Ipad

USAs spionprogrammer har vært brukt til industrispionasje i årtier, skriver Politiken. Tidligere CIA-direktør James Woolsey bekreftet i en artikkel i Wall Street Journal i mars at USA driver med økonomisk spionasje mot europeiske allierte.

Direktør i Næringslivets sikkerhetsråd Kristine Beitland. Næringslivets sikkerhetsråd